TRT จ่อซิลลิ่ง! รับออเดอร์ “บียอนด์ กรีน” แบตเตอรี่ลิเทียมรถกอล์ฟ-ลุ้นปี 64 กำไรโตกระฉูด
TRT พุ่งเฉียดซิลลิ่ง! หลังคว้าออเดอร์ “บียอนด์ กรีน” แบตเตอรี่ลิเทียมรถกอล์ฟ จับตางบปี 64 โตกระฉูด หลัง 9 เดือน กำไร 59.65 ลบ. สูงกว่าทั้งปี 63 โดย ณ เวลา 15.42 น. ราคาอยู่ที่ระดับ 4.14 บาท บวก 0.92 บาท หรือ 28.75%
TRT พุ่งเฉียดซิลลิ่ง! หลังคว้าออเดอร์ “บียอนด์ กรีน” แบตเตอรี่ลิเทียมรถกอล์ฟ จับตางบปี 64 โตกระฉูด หลัง 9 เดือน กำไร 59.65 ลบ. สูงกว่าทั้งปี 63 โดย ณ เวลา 15.42 น. ราคาอยู่ที่ระดับ 4.14 บาท บวก 0.92 บาท หรือ 28.75%
15 ก.พ. 2565

ผู้สื่อข่าวรายงานว่า วันนี้(15ก.พ.2565) บริษัท ถิรไทย จำกัด (มหาชน) หรือ TRT ราคาหุ้น ณ เวลา 15.42 น. อยู่ที่ระดับ 4.14 บาท บวก 0.92 บาท หรือ 28.75% ด้วยมูลค่าซื้อขาย 241.12 ล้านบาท ราคาหุ้นนิวไฮในรอบ 4 ปี 10 เดือน โดยเทียบตั้งแต่หุ้นยืนที่ระดับ 4.16 บาท เมื่อวันที่ 4 เม.ย.2560

ด้านผลประกอบการงวด 9 เดือนปี 2564 อยู่ที่ระดับ   59.64 ล้านบาท จากช่วงเดียวกันของปี 2563 ขาดทุนสุทธิ 85.53 ล้านบาท นอกจากนี้กำไรงวด 9 เดือนสูงกว่าทั้งปี 2563 อยู่ที่ 11.92 ล้านบาท

โดยก่อนหน้านี้(11ก.พ.65)นายสัมพันธ์ วงษ์ปาน กรรมการผู้จัดการ  TRT เปิดเผยว่า บริษัทได้รับคำสั่งซื้อ “แบตเตอรี่ลิเทียม” ซึ่งเป็นสินค้าในกลุ่ม NON-Transformer ของบริษัท จากบริษัท บียอนด์ กรีน จำกัด ซึ่งเป็นผู้นำด้านธุรกิจรถไฟฟ้าอเนกประสงค์ครบวงจรในภูมิภาคเอเชีย สั่งซื้อ “Lithium Battery : 48V 75Ah 1 box BMS 200A with 12V power port and coulomb indiator” พร้อมอุปกรณ์ Charger 54.75V 15A และถาดรองแบตเตอรี่จำนวน 2.88 MWh เพื่อใช้สำหรับรถไฟฟ้าอเนกประสงค์ หรือรถกอล์ฟ
ทั้งนี้ ในการลงนามคำสั่งซื้อ “แบตเตอรี่ลิเทียม” ในครั้งนี้มีขนาดถึง 2.88 MWh เป็นโปรเจกต์ที่ร่วมมือกันขนาดใหญ่ที่สุดที่เคยมีการทำตลาดในประเทศไทย โดยข้อดีของ “แบตเตอรี่ลิเทียม” มีอายุการใช้งานอย่างน้อย 4-5 ปี หรือเทียบกับแบตเตอรี่ตะกั่วกรดจำนวน 3 รอบ ทำให้คุ้มค่าในการลงทุนเป็นอย่างมาก ขณะเดียวกันบริษัทได้มีการรับประกันคุณภาพของแบตเตอรี่ลิเทียมเป็นระยะเวลา 4 ปี พร้อมทั้งยังรับประกันตัวชาร์จ (Charger) 54.75 V 15A เป็นระยะเวลา 2 ปีอีกด้วย
นายอมฤต สุวรรณเศวต ประธานเจ้าหน้าที่บริหาร บริษัท บียอนด์ กรีน จำกัด กล่าวว่า บียอนด์ กรีน เป็นผู้นำตลาดทางด้านธุรกิจรถไฟฟ้าอเนกประสงค์ครบวงจรในภูมิภาคเอเชีย โดยเป็นผู้แทนจำหน่ายรถอเนกประสงค์ แบรนด์ Club Car อย่างเป็นทางการในประเทศไทย ซึ่งเป็นแบรนด์อันดับหนึ่งที่ได้รับการยอมรับในระดับโลก มีกลุ่มลูกค้าทั้งหน่วยงานภาครัฐ ธุรกิจภาคเอกชน ตลอดจนลูกค้ารายย่อยในฐานะผู้ให้สัมปทาน
และให้บริการเช่ารถไฟฟ้ารายใหญ่ที่สุดในประเทศไทย รวมกว่า 4,000 คัน ทั้งในสนามกอล์ฟชั้นนำ โรงพยาบาลคุณภาพ และธุรกิจอุตสาหกรรม ด้วยประสบการณ์กว่า 30 ปี โดยทีมงานผู้เชี่ยวชาญในวงการรถไฟฟ้าอเนกประสงค์ และพาหนะโดยสารสำหรับงานบริการ ทั้งนี้ในปัจจุบันมีศูนย์บริการจำนวน 11 สาขา โดยภายในปี 2568 จะมีจำนวนสาขารวม 61 สาขาทั่วประเทศ เพื่อตอบสนองความต้องการของลูกค้าได้อย่างรวดเร็วครบถ้วน ตามมาตรฐาน Club Car และความต้องการของตลาดรถไฟฟ้าอเนกประสงค์ที่กำลังเติบโตเป็นอย่างมาก
“การร่วมมือกับถิรไทยในครั้งนี้ ถือได้ว่าเป็นการร่วมมือครั้งสำคัญในการทำตลาด “แบตเตอรี่ลิเทียม” ในประเทศไทย ซึ่งความต้องการของแบตเตอรี่ลิเทียมทั้งของบริษัทเอง และในตลาดเอง ยังมีความต้องการสูงมาก ซึ่งคาดว่าจะสามารถจัดจำหน่ายได้เป็นอย่างดี ประกอบกับบริษัทยังได้รับการแต่งตั้งเป็นตัวแทนจำหน่ายแบตเตอรี่ลิเทียมสำหรับรถอเนกประสงค์ให้กับถิรไทยแต่เพียงผู้เดียว โดยตั้งเป้ายอดขายในปีแรกปี 2565 นี้ กว่า 200 ล้านบาทอีกด้วย” นายอมฤต กล่าว
 